የህዳሴ ግድብ በተቀመጠለት የጊዜ ሰሌዳ ግንባታው ቀጥሏል-ዶ/ር ደብረጽየን ገብረሚካኤል
የመገናኛና ኢንፎርሜሽን ቴክኖሎጂ ሚኒስትሩና በምክትል ጠቅላይ ሚኒስትር ማዕረግ የኢኮኖሚ ጉዳዮች ክላስተር አስተባባሪ ዶክተር ደብረጽዮን ገብረሚካኤል ፤ግንባታው ለሰከንድም ሳይቋረጥ በከፍተኛ ጥንቃቄና ኃላፊነት በመካሄድ ላይ መሆኑን አስታውቀዋል ፡፡
ሚኒስትሩ በጉባ ምልከታ ሲያደርጉ እንደገለጹት፤በአሁኑ ወቅት መንግስት ለፕሮጀክቱ ከየትኛውም ጉዳይ በላይ ቅድሚያ መስጠቱን የግድቡ ስራ 54 በመቶ ተጠናቋል።"በህዝብና በመንግስት ድጋፍ እየተገነባ ያለው ይህ ግድብ ለአገሪቱ የኢንዱስትሪ ሽግግር ዋነኛ አቅም ይሆናል" ነው ያሉት ።የፕሮጀክቱ ዋና ስራ አስኪያጅ ኢንጂነር ስመኘው በቀለ በበኩላቸው የዋናው ግድብ አጠቃላይ ስራ፣ የኤሌክትሪክና የኃይድሮሊክ ስራዎች፣ የውሃ ማስተንፈሻና ሌሎችም መሰረታዊ ግንባታዎች በተቀመጠላቸው ዲዛይን መሰረት እየተከናወኑ መሆናቸውን ገልጸዋል።በእስካሁኑ የግድቡ ግንባታ ሂደት ዋናው ግድብ ከሚያርፍበት ቦታ ላይ መገንባት ካለበት ከ10 ሚሊዮን ኪዩቢክ ሜትር በላይ የአርማታ ሙሌት ውስጥ 7 ሚሊዮን ያህሉ መፈጸሙን አስታውቀዋል ።የውሃ ፍሰቱን ወደ ዋናው ግድብ አቅጣጫ የሚያመጣውና 5 ነጥብ 2 ኪሎ ሜትር የሚረዝመው የግድብ ስራ መሰራት ካለበት 15 ሚሊዮን ኪዩቢክ ሜትር የአለት ሙሌት ውስጥ ስምንት ሚሊዮን ያህሉ መከናወኑን ገልጸዋል ።ኢንጂነሩ እዳስታወቁት "የግድቡ ግንባታ በወቅቶች መፈራረቅ ሳይበገር 11 ሺህ ሰራተኞች በሶስት ፈረቃ ክረምት ከበጋ ሌሊትና ቀን ሳይሉ እየሰሩ ይገኛሉ"።የግድቡ የሲቪል ስራ በጣልያኑ ሳሊኒ ኩባንያ እና በብረታ ብረትና ኢንጂነሪንግ ኮርፖሬሽን በመካሄድ ላይ እንደሚገኝ ጠቅሰዋል ።በመጋቢት 24 /2004 ዓም የተጀመረው ግድብ ለመገንባት የኢትዮጵያዊያን ሙያተኞች ተሳትፎ ከፍተኛ መሆኑን አንስተዋል።ስድስት ሺህ ሜጋ ዋት የኤሌክትሪክ ኃይል ማመንጨት የሚችለው ታላቁ የኢትዮጵያ ህዳሴ ግድብ የአገሪቱን የኃይል ፍላጎት ከማሟላት ባሻገር የአባይ የታችኛው ተፋሰስ አገራትንና ጎረቤት አገራትንም ያግዛል ተብሎ ይጠበቃል (ኢዜአ)።